መከላከያ የሕወሓት አመራሮች ያሉበትን ለጠቆመ ሽልማት ማዘጋጀቱን አስታወቀ
በየቦታው ተበታትነዋል የተባሉትን የሕወሓት አመራሮች የተደበቁበትን ለሚጠቁሙ፣ አሥር ሚሊዮን ብር ማዘጋጀቱን የአገር መከላከያ ሚኒስቴር አስታወቀ፡፡ የጠቋሚዎች ማንነት ይፋ እንደማይደረግ ገልጿል፡፡በመከላከያ ሚኒስቴር የኅብረት መረጃ ዋና መምርያ ኃላፊ ሌተና ጄኔራል አሥራት ዴኔሮ ዓርብ ታኅሳስ 9 ቀን 2013 ዓ.ም. በሰጡት ጋዜጣዊ መግለጫ፣ ሕዝብ ሠራዊቱን በማቴሪያልና በሞራል ሲደግፍ እንደቆየው ሁሉ፣ አሁንም የሕወሓት ዋነኛ የነበሩትን መሪዎች ከያሉበት ቦታ በማጋለጥ ወሳኝ ሚናውን እንዲወጣ ጠይቀዋል፡፡የሕወሓት አመራሮችን ለሚጠቁሙ ዜጎችም መከላከያ አሥር ሚሊዮን ብር የማበረታቻ ሽልማት የመደበ መሆኑን፣ ነገር ግን የጠቋሚዎች ማንነት እንደማይገለጽና ሽልማቱም በሚስጥር እንደሚሰጥ ጄኔራል መኮንኑ አረጋግጠዋል፡፡ሠራዊቱ የሕወሓት አመራሮችን አሳዶ ለሕግ ለማቅረብ የሚያደርገውን ጥረት ሕዝቡ ከጎኑ ሆኖ ሲደግፍ መቆየቱን አስታውሰው፣ አሁንም ወንጀለኞችን በመጠቆም ድጋፉን እንዲቀጥል ጥሪ አቅርበዋል፡፡ጥቅምት 24 ቀን 2013 ዓ.ም. ሌሊት በሰሜን ዕዝ ሠራዊት ላይ ጥቃት እንዲፈጸም አድርገዋል በማለት የመያዣ ትዕዛዝ ከወጣባቸው የሕወሓት አመራሮችና ከፍተኛ የወታደራዊና የፖሊስ ሹማምንት መካከል፣ የቀድሞ የፌዴሬሽን ምክር ቤት አፈ ጉባዔ ወ/ሮ ኬሪያ ኢብራሂም እጃቸውን መስጠታቸውን፣ አዲስ ዓለም ባሌማ (ዶ/ር) ደግሞ አዲስ አበባ ውስጥ መያዛቸውን መንግሥት ማስታወቁ ይታወሳል፡፡በቅርቡ ትግራይ ውስጥ በተካሄደው ውጊያ በርካቶች እጅ መስጠታቸው፣ መማረካቸውና መደምሰሳቸው ቢነገርም፣ ማንነታቸው ግን ይፋ አልተደረገም፡፡